SKRIFTLIG FORESPØRGSEL P-4149/00

af Dorette Corbey (PSE) til Kommissionen

(9. januar 2001)

Om: Den nederlandske lovgivning om pesticider

Den 29. september modtog jeg svar på min skriftlige forespørgsel (P-2829/00(1)) om godkendelse af bestemte pesticider (artikel 15 i forordning (EG) 451/2000(2)). Det er klart, at Nederlandene fortsat kan anvende nationale kriterier med hensyn til kravene, indtil der træffes en afgørelse på fællesskabsplan. Det står til gengæld ikke klart, hvorvidt medlemsstaterne gør sig skyldige i overtrædelser, når der ikke foreligger en afgørelse fra Fællesskabets side, og når der ikke er overensstemmelse med generelle principper i de relevante EU-regler.

1. Hvordan forholder det nederlandske lovforslag om pesticider, hvori der tillades miljøskadelige stoffer med den begrundelse, at de er uundværlige i landbruget, sig til princippet i direktiv 91/414/EØF(3), ifølge hvilket miljøet går forud for planteproduktionen?

2. Den nederlandske lovgivning skal omfatte 14 stoffer, for hvilke det kan fastslås, at de ikke opfylder miljøkriterierne. Hvordan forholder det nederlandske forslag om anvendelsen af pesticider sig til artikel 8, stk. 3, og 4 i direktiv 91/414/EØF, ifølge hvilke der ved anvendelsen af miljøkriterier skal tages hensyn til den nyeste videnskabelige og tekniske viden?

3. Med dette lovforslag vil de nederlandske myndigheder indtil 2006 anvende mere fleksible miljøkriterier. Dermed overskrides den tolvårige overgangsperiode, som var fastsat i direktiv 91/414/EØF, og som løber til 2003. Er dette i overensstemmelse med fællesskabslovgivningen?

4. Hvordan vurderer Kommissionen det nederlandske lovforslag i lyset af generaladvokatens udtalelse (Domstolen, den 21. september 2000, sag C-306/98) om en tilsvarende foranstaltning, hvori det fastslås, at ved nationale vurderinger skal miljøkriterierne i de fælles principper også gælde og anvendes under overgangsperioden.

5. Det forhold, at medlemsstaterne anvender forskellig praksis ved godkendelse af pesticider, som endnu ikke er optaget i bilag I, indebærer en forvridning af konkurrenceforholdene. Der er derfor behov for at fremskynde afgørelserne om placeringen af aktive stoffer i bilag I. Er det ifølge Kommissionen muligt at fremskynde beslutningsproceduren?

(1) EFT C 103 E af 3.4.2001, s. 226.

(2) EFT L 55 af 29.2.2000, s. 25.

(3) EFT L 230 af 19.8.1991, s. 1.

Svar afgivet på Kommissionens vegne af David Byrne

(20. februar 2001)

1. Så længe der ikke er truffet en beslutning på Fællesskabsplan om en eventuel optagelse af et aktivt stof i bilag I til Rådets direktiv 91/414/EØF af 15. juli 1991 om markedsføring af plantebeskyttelsesmidler, skal medlemsstaterne anvende kriterierne i direktivets artikel 4, når de udsteder tilladelser. De nederlandske myndigheder kan kun udstede sådanne tilladelser, når de bl.a. har fastslået, at plantebeskyttelsesmidlet ikke har uacceptabel skadelig virkning på miljøet, når det anvendes korrekt, og under hensyntagen til alle normale forhold, hvorunder det vil kunne anvendes.

2. De nederlandske myndigheder kan anvende deres egne kriterier i denne forbindelse, så længe der ikke på fællesskabsplan er truffet en beslutning om optagelse i bilag I; så snart en sådan beslutning er truffet, skal de nederlandske myndigheder nøje overholde kriterierne i direktivets bilag VI (de såkaldte ensartede principper). Der skal i forbindelse med alle beslutninger tages hensyn til den seneste videnskabelige og tekniske viden.

3. Kommissionen kan i henhold til direktivet beslutte at forlænge fristen i juli 2003 for visse aktive stoffer. De nederlandske myndigheder er forpligtet til at tilbagekalde eksisterende nationale tilladelser for alle aktive stoffer, for hvilke fristen i juli 2003 ikke forlænges, bortset fra de tilfælde, hvor der er bevilget en midlertidig undtagelse under henvisning til et væsentligt behov for fortsat anvendelse, jf. artikel 15 i Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF.

4. Kommissionen er opmærksom på den verserende sag C-306/98 ved EF-Domstolen om kravene for godkendelse af generiske plantebeskyttelsesmidler. Generaladvokatens udtalelse foreligger, men Domstolen har endnu ikke afgivet en udtalelse i sagen. Så snart Domstolens udtalelse foreligger, vil Kommissionen undersøge, om udtalelsen vil have nogen følger for de kriterier, medlemsstaterne skal anvende, når de tillader plantebeskyttelsesmidler.

5. Kommissionen er overbevist om, at der vil blive sat skub i processen for fornyet evaluering som følge af de procedurer, der blev vedtaget med forordning (EF) nr. 451/2000. Kommissionen vil i juli 2001 underrette Parlamentet og Rådet om situationen, hvad angår programmet for fornyet vurdering, jf. Rådets direktiv 91/414/EØF af 15. juli 1991 om markedsføring af plantebeskyttelsesmidler.